|  |  |
| --- | --- |
|  |  |
| MINISTRI MÄÄRUS |

|  |  |
| --- | --- |
| 21.08.2025 | nr 36 |

 |
| **Vähiregistri põhimäärus** |  |

Määrus kehtestatakse rahvatervishoiu seaduse § 24 lõike 6 alusel.

**1. peatükk**

**Üldsätted**

**§ 1. Registri asutamine, pidamise eesmärk ja nimetus**

(1) Vähiregistrit peetakse vähihaigestumuse, vähi levimuse ja vähihaigete elumuse analüüsimiseks, tervishoiuteenuste ja vähitõrje korraldamiseks, tervisepoliitika väljatöötamiseks, diagnostika ja ravi käsitluse hindamiseks ning statistika ja teadusliku uurimistöö, sealhulgas epidemioloogiliste uuringute tegemiseks.

(2) Vähiregister (edaspidi *register*) kuulub riigi infosüsteemi.

(3) Registri ingliskeelne nimetus on *Estonian Cancer Register*.

**§ 2. Registri vastutav töötleja**

Registri vastutav töötleja on Tervise Arengu Instituut.

**2. peatükk**

**Registri ülesehitus ja andmete tähendus**

**§ 3. Registri ülesehitus**

(1) Register koosneb elektroonsest andmebaasist ja arhiveeritud registriandmetest.

(2) Registri alusandmed on elektroonsed või paberil.

**§ 4. Registri andmete kaitse**

(1) Registri andmete kaitse tagatakse käideldavuse, tervikluse ja konfidentsiaalsuse parameetrite hindamise kaudu vastavalt riigi infosüsteemide turvameetmete erinõuetele.

(2) Registrisse kantud andmete käideldavuse (K), tervikluse (T) ja konfidentsiaalsuse (S) tagamiseks rakendatakse organisatsioonilisi, füüsilisi ja infotehnoloogilisi turvameetmeid.

(3) Registri turvaklass on K1T2S2.

(4) Registri turbeaste on keskmine (M).

**§ 5. Andmete õiguslik tähendus**

Registri andmetel on informatiivne tähendus.

**3. peatükk**

**Andmeandjad ja andmete esitamine, andmete koosseis ning andmete registrisse kandmine, muutmine ja logimine**

**§ 6. Andmete esitajad ja esitamise viis**

(1) Registrile esitab vähijuhte nii elupuhuselt kui ka pärast surma diagnoosiv ja vähihaiget raviv tervishoiuteenuse osutaja, sealhulgas patoloog, ja riikliku ekspertiisiasutuse kohtuarstlik ekspert.

(2) Registrile esitatakse andmed iga vähijuhu kohta järgmiste rahvusvahelise haiguste ja tervisega seotud probleemide statistilise klassifikatsiooni kümnendas väljaandes (RHK-10) loetletud diagnooside järgi:

1) pahaloomulised kasvajad, sealhulgas lümfoid- ja vereloomekoe ning nende sarnaste kudede pahaloomulised kasvajad (C00–C97);

2) *in situ* kasvajad (D00–D09);

3) peaaju ja kesknärvisüsteemi, samuti peaaju piirkonnas paiknevate sisesekretsiooninäärmete healoomulised ning ebaselge ja määratlemata loomusega kasvajad (D32.0–D33.9, D35.2–D35.4, D42.0–D43.9, D44.3–D44.5);

4) lümfoid- ja vereloomekoe ning nende sarnaste kudede ebaselge või teadmata loomusega kasvajad (D45–D47).

(3) Registrile esitatakse andmed 30 kalendripäeva jooksul pärast vähi diagnoosimist, ravi alustamist, surmateatise väljakirjutamist, mikroskoopilise uuringu või lahangu tegemist.

(4) Registrile esitatakse andmed paberil, elektroonselt või riigi infosüsteemide andmevahetuskihi kaudu. Andmete esitamisel lisatakse esitaja allkiri, digitaalallkiri või asutuse e-tempel.

**§ 7. Tervishoiuteenuse osutaja esitatavad andmed**

(1) Vähihaige üldandmed:

1) isikukood;

2) sünniaeg;

3) sugu;

4) ees- ja perekonnanimi;

5) elukoht (linn, alevik, küla).

(2) Vähihaige diagnoosi, kasvaja leviku, ravi ja surma andmed:

1) varasem pahaloomulise kasvaja diagnoos, sealhulgas üksikasjalik paige ja diagnoosimise kuupäev;

2) diagnoos (üksikasjalik paige);

3) morfoloogiline diagnoos, pahaloomulisuse aste, kasvajamarkerid ja riskigrupp;

4) kasvaja levik, TNM kood ja staadium;

5) diagnoosimise kuupäev;

6) kõik diagnoosi kinnitanud uurimismeetodid;

7) kasvajaspetsiifiline ravi ja selle olemus, ravi alustanud tervishoiuteenuse osutaja asutuse nimi ja ravi alustamise kuupäev;

8) surmakuupäev ja surma põhjus.

(3) Tervishoiuteenuse osutaja ja andmete esitamisega seotud andmed:

1) tervishoiuteenuse osutaja asutuse nimi;

2) andmete esitaja ees- ja perekonnanimi, ametikoht, telefon ja registreerimiskood;

3) tervishoiuteenuse dokumendi number;

4) andmete esitamise kuupäev.

(4) Patoloog lähtub andmete esitamisel §-s 8 sätestatust.

**§ 8. Patoloogi ja riikliku ekspertiisiasutuse kohtuarstliku eksperdi esitatavad andmed**

(1) Paragrahv 7 lõike 1 punktides 1–4 nimetatud andmed.

(2) Vähihaige uuringumaterjali ja uuringu tulemuse andmed:

1) uuringumaterjali number;

2) uuringumaterjali võtmise kuupäev;

3) kliiniline saatediagnoos;

4) uuringu liik;

5) uuringumaterjali võtmise koht;

6) algkolle (üksikasjalik paige);

7) muudes elundites leitud kasvajakude;

8) patomorfoloogiline kirjeldus;

9) patomorfoloogiline lõppdiagnoos;

10) kasvaja TNM kood uuringu alusel.

(3) Tervishoiuteenuse osutaja, riikliku ekspertiisiasutuse ja andmete esitamisega seotud andmed:

1) uuringu tellinud tervishoiuteenuse osutaja asutuse või riikliku ekspertiisiasutuse nimi ning tervishoiutöötaja või riikliku ekspertiisiasutuse kohtuarstliku eksperdi ees- ja perekonnanimi;

2) uuringu teinud patoloogi või riikliku ekspertiisiasutuse kohtuarstliku eksperdi ees- ja perekonnanimi;

3) andmeid esitava tervishoiuteenuse osutaja asutuse või riikliku ekspertiisiasutuse nimi;

4) andmete esitaja ees- ja perekonnanimi, ametikoht, telefon ja registreerimiskood;

5) andmete esitamise kuupäev.

**§ 9.** **Andmevahetus andmekogudega**

(1) Rahvastikuregister edastab registrile järgmised andmed:

1) paragrahv 7 lõikes 1 nimetatud andmed;

2) varasem ees- ja perekonnanimi;

3) isanimi;

4) sünnikoht (riik);

5) Eestisse saabumise ja Eestist lahkumise aeg;

6) rahvus;

7) surmakuupäev.

(2) Surma põhjuste register edastab registrile järgmised andmed:

1) paragrahv 7 lõike 1 punktides 1 ja 4 nimetatud andmed;

2) surmakuupäev ja surma põhjus (vahetu, varasem, alg- ja välispõhjus ning surma soodustanud olulised seisundid);

3) surma põhjuse määramise viis;

4) surma põhjuse määraja ametikoht, ees-ja perekonnanimi, tervishoiutöötaja registreerimiskood ja määranud asutuse nimi.

(3) Vähi sõeluuringute register edastab registrile järgmised andmed isikul sõeluuringu käigus avastatud pahaloomulise kasvaja kohta:

1) paragrahv 7 lõike 1 punktides 1 ja 4 nimetatud andmed;

2) uuringu paige;

3) patomorfoloogiline lõppdiagnoos;

4) uuringumaterjali võtmise kuupäev.

(4) Andmevahetus andmeandjatega toimub riigi infosüsteemide andmevahetuskihi kaudu või muul kokkulepitud elektroonset teabevahetust võimaldaval viisil.

**§ 10. Andmete õigsuse tagamine, nende registrisse kandmine ja muutmine**

(1) Kui andmeid ei vahetata infosüsteemide vahendusel, kannab vastutav töötaja andmed registrisse 30 kalendripäeva jooksul pärast andmete saamist. Paberil alusdokumentide andmed kantakse registrisse.

(2) Registri vastutav töötleja avaldab andmete esitamise juhised oma kodulehel.

(3) Registrile esitatud andmete õigsuse eest vastutab andmete esitaja.

(4) Registrisse kantud andmete muutumise korral esitab §-des 7 ja 8 nimetatud andmete esitaja vastutavale töötlejale uued andmed, mille alusel parandatakse kanne 30 kalendripäeva jooksul.

(5) Registrisse kantud andmete õigsuse kontrollimiseks ja andmete tervikluse tagamiseks on registri vastutaval töötlejal õigus teha andmete esitajale täpsustavaid päringuid.

(6) Kui andmeid ei edastata infosüsteemide vahendusel, parandab vastutav töötleja ebaõiged andmed peale õigete andmete saamist.

**§ 11. Andmete logimine**

Vastutav töötleja tagab infotehnoloogiliste vahenditega logid kande vaatamise, lisamise, muutmise ja kustutamise kohta, võimaldades tuvastada töötlemistoimingu teinud isiku ja töötlemise aja.

**4. peatükk**

**Juurdepääs andmetele, andmete väljastamine ja säilitamine**

**§ 12. Juurdepääs andmetele ja andmete väljastamine**

(1) Juurdepääs registri andmetele ja andmete väljastamine võimaldatakse kooskõlas isikuandmete kaitset reguleerivate õigusaktidega, arvestades rahvatervishoiu seaduses sätestatud erisusi.

(2) Registrist väljastatavate andmete õigsuse eest vastutab vastutav töötleja.

(3) Vastutav töötleja avaldab avalikkusele asutuse veebilehel registri andmete põhjal koostatud statistilised andmed isikustamata kujul.

(4) Vastutav töötleja peab arvestust selle üle, kellele, mis eesmärgil, millal, millisel viisil ja milliseid isikuandmeid on registrist väljastatud või muul moel töödeldud.

**§ 13. Andmete säilitamine**

(1) Registri andmeid säilitatakse registris tähtajatult alates andmete registrisse kandmisest.

(2) Registri alusandmeid säilitatakse tähtajatult.

(3) Registri logisid säilitatakse viis aastat andmete tekkimisest.

**5. peatükk**

**Registri järelevalve, rahastamine ja lõpetamine**

**§ 14. Registri järelevalve**

Järelevalvet registri pidamise üle tehakse õigusaktides sätestatud korras.

**§ 15. Registri rahastamine**

Registri pidamist ning hooldus- ja arendustöid rahastatakse riigieelarvest selleks vastutavale töötlejale eraldatud vahenditest.

**§ 16. Registri lõpetamine**

(1) Registri lõpetamise otsustab valdkonna eest vastutav minister.

(2) Registri andmete üleandmisel tuleb eraldi otsusega määrata andmete üleandmise või hävitamise kord ja tegevuse tähtaeg.

(3) Register lõpetatakse avaliku teabe seaduses sätestatud tingimustel ja korras.

**6. peatükk**

**Rakendussätted**

**§ 17. Üleminekusätted**

(1) Enne määruse jõustumist registrisse kogutud andmeid säilitatakse tähtajatult.

(2) Registris töödeldakse perekonnaseisu andmeid, mis on kogutud enne määruse jõustumist.

**§ 18.** **Määruse jõustumine**

Määrus jõustub 1. septembril 2025. a.

(allkirjastatud digitaalselt)

Karmen Joller

sotsiaalminister

(allkirjastatud digitaalselt)

Maarjo Mändmaa

kantsler